**Bāriņtiesas rīcības aspekti pārrobežu ģimenes lietās,**

**kas saistītas ar potenciālo bērnu aprūpētāju Latvijā izvērtēšanu**

Tieslietu ministrija sadarbībā ar Labklājības ministriju un Valsts bērnu tiesību aizsardzības inspekciju izstrādājusi metodiskos ieteikumus bāriņtiesu darbam pārrobežu ģimenes lietās, kas saistītas ar potenciālo bērnu aprūpētāju izvērtēšanā iekļaujamiem aspektiem.

Metodiskie ieteikumi pamatā balstīti uz līdzšinējo Tieslietu ministrijas sadarbības praksi pārrobežu ģimeņu lietās ar Apvienotās Karalistes kompetentajām iestādēm. Tostarp starp valstīm, kuras visbiežāk ziņo par Latvijas valstspiederīgo ģimenēm, kas nonākušas sociālo dienestu un bērnu tiesību aizsardzības iestāžu redzeslokā ir arī Īrija, Vācija un Norvēģija, ar kurām Tieslietu ministrijai ir regulāra sadarbība.

**I Tieslietu ministrijas funkcijas**

Tieslietu ministrija kā Latvijas Centrālā iestāde Padomes 2003.gada 27.novembra Regulas (EK) Nr.2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par Regulas (EK) Nr.1347/2000 atcelšanu ietvaros, koordinē lietas, kurās ārvalstu sociālie dienesti (ar Latvijas Republikas vēstniecību ārvalstīs starpniecību, Starptautiskā Sociālā dienesta starpniecību vai nepastarpināti) informē Tieslietu ministriju par Latvijas valstspiederīgo ģimenēm, kurās bērni ir šķirti no vecākiem un kuriem nodrošināta pagaidu aprūpe. Šāda bērnu šķiršana no vecākiem visbiežāk saistīta ar bērnu nepietiekamas aprūpes gadījumiem, kā arī uzraudzības nenodrošināšanas vai nepietiekamas uzraudzības gadījumos, tostarp situācijās, kad ārvalsts kompetentās iestādes konstatējušas apdraudējumu bērna veselībai un dzīvībai.

Gadījumos, kad tiek saņemta informācija no ārvalsts kompetentajām iestādēm par Latvijas valstspiederīgo bērnu, kurš šķirts no vecāku vai aizbildņu ģimenes ārvalstī, Tieslietu ministrija nosūta vēstuli attiecīgajai bāriņtiesai, kuras darbības teritorijā savu dzīvesvietu deklarējušas ar ārvalstī dzīvojošo Latvijas valstspiederīgo ģimeni saistītās personas (piemēram, paplašinātās ģimenes locekļi; citi radinieki; personas, kuras kā potenciālos aprūpētājus norādījuši paši vecāki u.c.) un, kuras provizoriski varētu būt bērna potenciālie aprūpētāji Latvijā, un lūdz apzināt konkrētās personas, vai tās vēlas un būtu spējīgas uzņemties bērna aprūpi ilgtermiņā. Vienlaikus Tieslietu ministrija lūdz sniegt bāriņtiesai viedokli par iespējamo jurisdikcijas nodošanu Latvijai.

Ja Latvijā nav neviena radinieka, kurš vēlētos uzņemties bērna aprūpi, vai savukārt tie, kas vēlas, bāriņtiesas vērtējumā atzīstami par nepiemērotiem un nespējīgiem veikt bērna aprūpi, minētā informācija ar Tieslietu ministrijas starpniecību tiek nodota attiecīgās valsts kompetentajai iestādei, kuras pārraudzībā konkrētā lieta atrodas. Papildus minētajam šādos gadījumos, būtu nepieciešams apzināt situāciju vai konkrētā bērna aprūpi Latvijā provizoriski būtu iespējams uzņemties kādai audžuģimenei un par minēto informēt attiecīgo ārvalsts iestādi.

Gadījumos, kad no attiecīgās ārvalsts iestādes saņemta pozitīva atbilde jautājumā par bērna aprūpes īstenošanu Latvijā, izmantojot audžuģimenes pakalpojumu, tad bāriņtiesai sadarbojoties ar Valsts bērnu tiesību aizsardzības inspekciju, citām bāriņtiesām, sociālajiem dienestiem jāveic jau konkrētas darbības, lai ievietotu bērnu piemērotā audžuģimenē Latvijā. Minētās darbības veicamas ar mērķi īstenot Apvienoto Nāciju Organizācijas 1989.gada 20.novembra Bērnu tiesību konvencijas (turpmāk – Bērnu tiesību konvencija) 8. un 20.pantā noteikto pienākumu respektēt ikviena bērna tiesības aizsargāt savu identitāti, tostarp pilsonību, vārdu un ģimenes saites un ņemt vērā bērna audzināšanas vēlamo pēctecību, viņa etnisko izcelsmi, reliģisko un kultūras piederību, kā arī valodu.

Vēršam uzmanību, ka katrā individuālā gadījumā, ņemot vērā arī ārvalstu kompetento iestāžu praksi un jautājuma risināšanas specifiskos aspektus, kārtība kādā tiek risināts jautājums par bērna aprūpes īstenošanu Latvijā var būt atšķirīga, taču visos gadījumos bāriņtiesai kā kompetentajai bērnu tiesību aizsardzības iestādei Latvijā ir būtiska loma, lai sadarbība ar ārvalstu kompetentajām iestādēm būtu veiksmīga un tās rezultātā tiktu pieņemti bērna interesēm visatbilstošākie lēmumi.

Daudzos gadījumos ārvalstu sociālie dienesti lūdz sniegt informāciju par ģimenes, kura nonākusi viņu redzeslokā ar bērnu aprūpi saistītu problēmu dēļ, situāciju Latvijā, respektīvi, vai ģimene, vai kāds no ģimenes locekļiem Latvijā iepriekšējā laika periodā ir bijis sociālā dienesta, bāriņtiesas vai tiesībsargājošo iestāžu redzeslokā, un, ja jā, tad saistībā ar kādām problēmām. Šī informācija nepieciešama ārvalsts sociālajam dienestam, lai, veicot vecāku spēju un prasmju izvērtējumu, iestādes rīcībā būtu visaptveroša informācija par konkrētās ģimenes iespējamiem problēmu cēloņiem un dinamiku.

Gadījumos, kad ārvalsts kompetentā iestāde šādu informāciju pieprasa, bāriņtiesai svarīgi sagatavot gan pēc iespējas vispusīgāku un detalizētāku ģimenes situāciju aprakstošu informāciju, gan vēstulei pievienot sniegto informāciju apstiprinošos dokumentus, piemēram, bāriņtiesas lēmumus, sociālā dienesta ziņojumus, psihologa atzinumus, sarakstes dokumentus ar citām institūcijām u.c.. Vēršam uzmanību, ka Bāriņtiesu likuma 16.pantā noteiktas ekskluzīvas bāriņtiesas tiesībaspieprasīt un bez maksas saņemt no valsts un pašvaldību iestādēm, komercsabiedrībām un organizācijām ziņas, kas nepieciešamas, lai izvērtētu bērna tiesību ievērošanas likumību vai izlemtu bāriņtiesas kompetencē esošos jautājumus; tiesības veikt amatpersonu un iedzīvotāju aptauju, lai iegūtu ziņas, kas nepieciešamas aizbildnības, aizgādnības, adopcijas vai ar aizgādību saistīto jautājumu izlemšanai; tiesības uzaicināt personas uz pārrunām utt.. Ņemot vērā minēto, bāriņtiesai būtiski vispusīgas informācijas iegūšanai un apkopošanai par konkrēto ģimeni, pilnā apjomā izmantot tai ar likumu piešķirtās tiesības.

**II Jurisdikcija**

Tiesvedības sākumposmā ārvalsts iestāde nereti lūdz noskaidrot, kāds ir Latvijas kompetentās bērnu tiesību aizsardzības iestādes viedoklis par jurisdikciju (kuras valsts tiesa ir kompetenta skatīt lietu par konkrēto bērnu). Tieslietu ministrija attiecīgi šo informāciju lūdz sniegt bāriņtiesai, kuras darbības teritorijā ir deklarēta bērna un bērna vecāku dzīvesvieta, vai bijusi viņu pēdējā deklarētā dzīvesvieta, vai ir potenciālā aizbildņa (piemēram, bērna vecvecāku vai citu radinieku) dzīvesvieta.

Jāatzīmē, ka bieži vien bērni, kuri šķirti no Latvijas valstspiederīgo ģimenēm, ir dzimuši konkrētajā ārvalstī, un līdz ar to nemaz nav reģistrēti kā Latvijas pilsoņi, tādējādi ziņas par šiem bērniem var nebūt iekļautas Latvijas Iedzīvotāju reģistrā. Vienlaikus norādāms, ka šis apstāklis nav uzskatāms par šķērsli, lai konkrēto bērnu uzskatītu par Latvijas valstspiederīgo.

Regulas 15.pants nosaka, ka izņēmuma kārtā dalībvalsts tiesas, kurām ir piekritība pēc būtības, ja tās uzskata, ka citas dalībvalsts tiesa, ar kuru bērnam ir īpaša saikne, ir labākā atrašanās vietā tiesas spriešanai vai atsevišķas lietas daļas izskatīšanai, un ja tas ir bērna interesēs, var: apturēt tiesvedību vai tās daļu un aicināt puses iesniegt prasību minētās citas dalībvalsts tiesā; vai lūgt citas dalībvalsts tiesu pieņemt piekritību.

Piekritības nodošanu piemēro pēc pieteikuma saņemšanas no kādas puses; vai pēc pašas tiesas ierosmes; vai pēc pieteikuma saņemšanas no citas dalībvalsts tiesas, ar kuru bērnam ir īpaša saikne. **Kompetentā bāriņtiesa Latvijā šīs Regulas izpratnē ir citas dalībvalsts tiesa, ar kuru bērnam ir īpaša saikne.**

Saskaņā ar Regulas 15.panta trešo daļu uzskatāms, ka bērnam ir īpašā saikne ar dalībvalsti, ja šī dalībvalsts ir kļuvusi par bērna pastāvīgo dzīvesvietu pēc tam, kad minētajā tiesā iesniegta prasība; vai ir bērna iepriekšējā pastāvīgā dzīvesvieta; vai ir bērna pilsonības vieta; vai ir tās personas pastāvīgā dzīvesvieta, kurai ir vecāku atbildība; vai ir vieta, kurā atrodas bērna īpašums, un ja lieta ir saistīta ar bērna aizsardzības pasākumiem, kuri attiecas uz šī īpašuma pārvaldīšanu, saglabāšanu vai atsavināšanu.

Pamatojums lūgumam par jurisdikcijas nodošanu Latvijai var būt:

* bērna vecāku iesniegums;
* bērna vecāki vai vecvecāki ir bijuši bāriņtiesas redzeslokā, bāriņtiesa pieņēmusi lēmusi par citiem šīs ģimenes bērniem;
* bērna, kurš šķirts no vecākiem ārvalstī, brāļiem un māsām vai pusbrāļiem un pusmāsām jau nodrošināta ārpusģimenes aprūpe Latvijā;
* bērna vecāki izteikuši nodomu atgriezties Latvijā, arī potenciālie aizbildņi dzīvo Latvijā;
* bērna vecāki ar bērnu salīdzinoši nesen devušies uz ārvalsti, līdz ar to ģimenei tur vēl nav izveidojusies pastāvīgā dzīvesvieta;
* bērna vecāki nav iedzīvojušies ārvalstī, par to var liecināt, piemēram, bieža dzīvesvietas maiņa, vietējās valodas neapgūšana, darba neesamība u.tml..

Vēršam uzmanību, ka **bāriņtiesa var izteikt lūgumu ārvalsts tiesai nodot jurisdikciju Latvijai, pamatojoties uz vienu vai uz vairākiem iepriekš minētajiem apstākļiem**. Vienlaikus visos gadījumos aicinām bāriņtiesas izvērtēt iespēju lūgt nodot jurisdikciju Latvijai, lai ar vislielāko atbildību īstenotu Latvijas valstspiederīgo bērnu pilnvērtīgu tiesību un interešu aizsardzību. Minētais izriet no Saeimā 2016.gada 28.janvārī pieņemtās “Deklarācijas par nepilngadīgo Latvijas valstspiederīgo tiesību aizsardzību ārvalstīs” 5.2.punktā noteiktā par nepilngadīgo Latvijas valstspiederīgo tiesību aizsardzību ārpus Latvijas robežām, sniedzot viņiem atbalstu un piedaloties ārvalstu iestādēs, tiesās un starptautiskajās institūcijās notiekošajos procesos atbilstoši nacionālo un starptautisko tiesību normām, cita starp, izsakot ārvalstu kompetentajām institūcijām, vai tiesām lūgumu ar nepilngadīgo Latvijas valstspiederīgo turpmāko aprūpi saistītās lietas nodot Latvijas kompetento institūciju piekritībā.

Lūgums par jurisdikcijas nodošanu ārvalsts tiesai vai apstiprinājums par jurisdikcijas pieņemšanu, bāriņtiesai noformējams vēstules, vai lēmuma formā (skat. Pielikums Nr.1, Pielikums Nr.2 - lēmumu paraugi).

Gadījumā, kad ārvalsts iestāde piekrīt nodot jurisdikciju Latvijai, vai bāriņtiesa piekrīt pārņemt jurisdikciju pēc ārvalsts tiesas uzaicinājuma, turpmākās bāriņtiesas darbības saistāmas ar organizatoriskiem pasākumiem konkrētā bērna nogādāšanai Latvijā.

Līdzšinējā pieredze rāda, ka ir gadījumi, kad ārvalsts iestādes sociālie darbinieki un aprūpētāji konkrēto bērnu nogādā Latvijā, kur to lidostā sagaisa bāriņtiesas pārstāvis. Minētās situācijas jāvērtē kā būtisku pretimnākšanu Latvijas iestādēm. Taču nereti ir arī gadījumi, kad bāriņtiesai vai bērna aizbildnim pašam no Latvijas jādodas bērnam pakaļ uz ārvalsti.

**III Potenciālo aizbildņu izvērtēšana**

Ārvalstu kompetentajām iestādēm, kas ir ekvivalents bāriņtiesām Latvijā (tātad sniedz atzinumu/viedokli par bērna aprūpes turpmāko plānu kompetentajai ārvalsts tiesai) ir detalizētāki un augstāki standarti (salīdzinoši kā tas ir Latvijā), kas nosaka, kā izvērtējamas personas spējas un īpašības uzņemties rūpes par bērnu, kurš palicis bez vecāku gādības.

Šādās lietās, kad ārvalsts kompetentais sociālais dienests lūdz attiecīgo bāriņtiesu Latvijā izvērtēt konkrētas personas piemērotību aizbildņa pienākumu pildīšanai, ārvalstu tiesas nosūta savā pašvaldībā atzītu potenciālā aizbildņa izvērtējuma anketu, kuru aizpildot, bāriņtiesa var veikt aizbildņa izvērtējumu un sniegt atbildes uz anketā iekļautajiem jautājumiem (skat. Pielikums Nr.3, Pielikums Nr.4 - izvērtējuma anketas paraugi).

Saskaņā ar mūsu valstī pastāvošo tiesisko regulējumu, proti, Bāriņtiesu likuma 29.panta pirmajā daļā noteikto, bāriņtiesai, izvērtējot potenciālos bērnu aizbildņus, jāizvērtē šīs personas:

1) motivāciju kļūt par aizbildni;

2) ģimenes locekļu savstarpējās attiecības;

3) nodarbinātību;

4) dzīves apstākļus;

5) spēju pārstāvēt bērnu personiskajās un mantiskajās attiecībās.

Salīdzinot ar nacionālajos tiesību aktos ietvertajām prasībām attiecībā uz iegūstamās informācijas apjomu, kas nepieciešams personas spēju izvērtēšanai, ārvalstu kompetento iestāžu izvērtējuma standarti ietver daudz plašākus un detalizētākus jautājumus. Bāriņtiesām būtiski sniegt atbildes pilnībā uz visiem izvērtējuma anketās uzdotajiem jautājumiem. Uzsverams, ka veidlapās pieprasītās informācijas apjoms nepieciešams, lai nodrošinātu katra bez vecāku gādības palikušā bērna turpmāko labklājību ilgtermiņā un anketās apkopotā informācija tiek izmantota, lai nodrošinātu pienācīgu aprūpētāja atbilstības izvērtējumu.

Ņemot vērā minēto, vēršam bāriņtiesu uzmanību, ka, **aizpildot anketu, informācija apkopojama pēc iespējas vispusīgāk un atspoguļojama pēc iespējas plašāk**. Tādējādi, lai veiktu kvalitatīvu un ārvalstu kompetento iestāžu prasībām atbilstošu izvērtējuma anketu aizpildīšanu, bāriņtiesai ir jāsagatavojas padziļinātu pārrunu veikšanai ar potenciālo aprūpētāju, tostarp jāizskaidro pretendentam viņa sniegtās informācijas nozīmība un jāmudina konkrētā persona sniegt pēc iespējas precīzu un detalizētu informāciju. Pārrunās būtiski izmantot dialoga metodi, uzdot saprotami formulētus jautājumus (nepieciešamības gadījumā, tos paskaidrojot sīkāk) un, saņemot atbildes, izdiskutēt neskaidros, problemātiskos aspektus.

Papildus vēršam uzmanību, ka ārvalstīs izstrādātajās izvērtējuma anketās attiecībā uz bērna potenciālajiem aprūpētājiem īpaša uzmanība un vērība tiek pievērsta šādiem aspektiem un faktoriem:

1. Tiek vērtēta potenciālā aizbildņa izpratne par situāciju, kādēļ bērns tika šķirts no ģimenes, proti, vai potenciālais aizbildnis izprot tās bažas, kas bijušas sociālajam dienestam;
2. Potenciālā aizbildņa spējas nākotnē pasargāt bērnu no riska, ko viņam var radīt vecāki;
3. Potenciālā aizbildņa gatavība uzraudzīt saskarsmi ar vecākiem, ja tas nepieciešams bērna interesēs;
4. Potenciālā aizbildņa paša bērnības pieredze, proti, kādu audzināšanu saņēmis no saviem vecākiem;
5. Informācija par sodāmību ne tikai attiecībā uz potenciālo aizbildni, bet arī par visām ar viņu nedalītā saimniecībā dzīvojošām personām;
6. Informācija par potenciālā aizbildņa agrākajām attiecībām un/vai laulībām;
7. Rekomendācijas vēstules no bijušajiem partneriem, pazīstamiem cilvēkiem;
8. Tiek vērtēti vispārējās drošības faktori, gan mājsaimniecības (piemēram, telpās stikla durvis ar drošības plēvēm, kāpņu norobežojumi, logiem slēdzenes, dūmu detektori, bīstamo vielu uzglabāšana u.c.) un tās apkārtējās vides drošības (brīva pieeja dzelzceļa līnijai, dārza dīķim, nokļūšana līdz ielai) atbilstības (maza bērna drošībai) novērtējums, ieskaitot mājdzīvnieku anketu;
9. Informācija par potenciālā aizbildņa nodarbinātību, darba grafiku un kā tas tiks savienots ar bērna aprūpi;
10. Kādas bērnu disciplinēšanas metodes izmantos;
11. Pati svarīgākā sadaļa – **rekomendācijas** – ārvalsts sociālais dienests sagaida, lai izvērtējuma anketas aizpildītājs skaidri norāda, vai tiek rekomendēts nodot bērnu šīs konkrētās personas aprūpē. Tas nozīmē, ka bāriņtiesai atbildīgi un ar vislielāko rūpību jāattiecas pret informācijas apkopošanu un izvērtējuma anketas aizpildīšanu, lai **nobeigumā sniegtu profesionālu, uz iegūtās informācijas izvērtēšanu balstītu viedokli par konkrētās personas spēju uzņemties bērna aprūpi ilgtermiņā** (skat. Pielikums Nr.5 -rekomendācijas paraugi).

Vienlaikus jāņem vērā, ka gadījumā, ja ir vairāki potenciālie aizbildņi, kuri izteikuši vēlmi kļūt par konkrētā bērna aizbildni, un ir šķietami piemēroti, bāriņtiesai viņu izvērtēšana jāveic vienlaicīgi.

Minētais saistīts ar apstākli, ka gadījumā, ja izveidotos situācija, ka pirmais kandidāts izrādās neatbilstošs, tad Apvienotās Karalistes vietējā pašvaldība varētu arī nepiekrist, ka jāuzsāk citu kandidātu izvērtēšana, jo nacionālajā likumā ir noteikti termiņi, kādā ir jāizskata aprūpes lieta un jāatrod bērnam piemērotākais aprūpes veids (26 nedēļas).

Ja attiecīgās bāriņtiesas veiktais Latvijā dzīvojošā potenciālā aizbildņa izvērtējums ir pozitīvs, nereti ārvalsts (visbiežāk Apvienotās Karalistes) vietējā pašvaldība, uzaicina potenciālo aizbildni uz savu pašvaldību, apmaksājot ceļa un viesnīcas izdevumus, lai veiktu paplašinātāku izvērtējumu un novērotu potenciālo aizbildni saskarsmē ar bērnu.

Darām zināmu, ka Tieslietu ministrija nodrošina tulkojumu bāriņtiesu veiktajiem potenciālo aizbildņu izvērtējumiem, kas jānosūta kompetentajai ārvalsts iestādei. Atsevišķos gadījumos tulkojumu nodrošina pati ārvalsts kompetentā iestāde.

**IV Aizbildņa iecelšana bērnam ar ārvalsts tiesas lēmumu**

Visbiežāk potenciālie aizbildņi tiek iecelti ar Apvienotās Karalistes kompetento tiesu rīkojumiem, proti:

1. Speciālās aizbildnības rīkojums (*Special Guardianship Order*),
2. Dzīvesvietas rīkojums (*Residence Order*)
3. Rīkojums par bērna aprūpes noteikumiem (*Child Arrangements Order*).

Pēc to satura šie rīkojumi nosaka, ka rīkojumā norādītā persona (aizbildnis) ir atbildīga par bērna aprūpi un audzināšanu līdz viņa 18 gadu vecumam, bērna dzīvesvieta noteikta pie šīs personas (aizbildņa), citu vecāku atbildības turētāju tiesības netiek izbeigtas, tomēr tiesas ieceltās personas (aizbildņa) tiesības ir pārākas par vecāka tiesībām.

Bāriņtiesām jāņem vērā, ka tajos gadījumos, kad bērns ar ārvalsts kompetentās iestādes rīkojumu tiek nodots aizbildņa aprūpē un aizbildnis ar bērnu dzīvo Latvijā, **nav nepieciešams pieņemt vēl vienu lēmumu par aizbildņa iecelšanu**, jo Regulas 21.pants nosaka, ka dalībvalstī pasludināts spriedums pārējās dalībvalstīs atzīstams bez kādas īpašas procedūras.

Uzsverams, ka gadījumos, kad bāriņtiesās tiek saņemta informācija (tiesas lēmums) par ārvalsts tiesas ieceltu aizbildni (personu, kurai uzticēts bērna aprūpes un pārstāvības pienākums), kurš ar bērnu dzīvos Latvijā, bāriņtiesai, kura veiks aizbildnības lietas pārraudzību, attiecīgi jāinformē arī Pilsonības un migrācijas lietu pārvalde un Valsts sociālās apdrošināšanas aģentūra, lai nodrošinātu attiecīgo datu ievadi valsts reģistros.

Vēršam uzmanību, ka saskaņā ar 2011.gada 15.februāra Ministru kabineta noteikumu Nr.131 “Iedzīvotāju reģistrā iekļauto ziņu aktualizēšanas kārtība” 7.2. un 7.3.punktā noteikto bāriņtiesa Iedzīvotāju reģistram sniedz ziņas par aizbildnības nodibināšanu un aizbildņa iecelšanu, aizbildnības izbeigšanos un aizbildņa atcelšanu vai atlaišanu. Līdzīgi arī 2009.gada 22.decembra  Ministru kabineta noteikumos Nr.1643 „Kārtība, kādā piešķir un izmaksā pabalstu aizbildnim par bērna uzturēšanu" un 2009.gada 22.decembra  Ministru kabineta noteikumos Nr.1600 „Kārtība, kādā piešķir un izmaksā atlīdzību par aizbildņa pienākumu pildīšanu" noteikts pienākums bāriņtiesām informēt Valsts sociālās apdrošināšanas aģentūru par aizbildnības lēmumiem.

Tāpat akcentējams, ka, saņemot informāciju par personu, kurai ar ārvalsts tiesas lēmumu uzticēta konkrēta bērna aprūpe un audzināšana un kurš saskaņā ar lēmumu pilda bērna aizbildņa funkciju, bāriņtiesai iekārtojama aizbildnības lieta un turpmāk veicama aizbildnības pārraudzība atbilstoši nacionālajos normatīvajos aktos noteiktajam.

Vienlaikus svarīgi zināt, ka Apvienotajā Karalistē bērnu vecākiem netiek pārtrauktas vai atņemtas aizgādības tiesības, tiek lemts tikai par to, kur bērnam būs vislabāk ilgtermiņā – pie aizbildņa (ģimenes locekļa), ilgstoša palikšana audžuģimenē, vai adopcija.

Attiecībā uz vecāku lomu tiesvedībā, paskaidrojam, ka jautājumos, kas attiecas uz bērna turpmāko aprūpi, vecākiem jāsadarbojas ar sociālo dienestu un citiem speciālistiem, kuri piedāvā palīdzību ar bērna audzināšanu saistītu problēmu risināšanai.

Vecākiem jānosauc visas personas, kuras viņi vēlas, lai tiktu izvērtētas kā potenciālie aizbildņi, ja bērnu nevarēs atgriezt vecāku aprūpē.

Gan vecāku, gan potenciālo aizbildņu izvērtējums tiek veikts vienlaicīgi, lai iekļautos termiņos un bērnam ātrāk nodrošinātu stabilu ilgtermiņa aprūpi līdz 18 gadu vecumam.

Apvienotās Karalistes iestādes nepārskata bērna aprūpes plānu pēc gada, jo mērķis ir tieši ilgtermiņa stabila aprūpe, pie personas, kas to bērnam var vislabāk nodrošināt.

Ja bērnu nolemj nodot radinieku vai ilgtermiņa audžuģimenes aprūpē, bieži tiek noteikts, ka bērna vecākiem saskarsme ar bērnu tiek nodrošināta, aprūpētāja vai citu profesionāļu uzraudzībā, ja tas ir bērna interesēs.

Nereti konstatējami gadījumi, kad ārvalstī dzīvojošie vecāki vai vecāks attiecībā pret kura bērnu ārvalsts kompetentā iestāde pieņēmusi rīkojumu par aizbildnības nodibināšanu un bērna dzīvesvietas noteikšanu pie aprūpētāja (aizbildņa) Latvijā, atgriežas uz patstāvīgu dzīvi mūs valstī. Visbiežāk šādos gadījumos, vecāki bāriņtiesai Latvijā, pamatojoties uz nacionālo tiesisko regulējumu, lūdz atjaunot viņiem pārtrauktās bērna aizgādības tiesības.

Vēršam uzmanību, ka šādos gadījumos, bāriņtiesai **nav jāpieņem lēmums par pārtraukto aizgādības tiesību atjaunošanu** **vecākam** (jo, kā jau iepriekš minēts ārvalstu kompetentās iestādes, nosakot citas personas atbildību par bērna aprūpi, neierobežo vecāku tiesības), bet jāvērtē vecāku spējas pilnvērtīgi īstenot bērna aprūpi un aizgādību, un pozitīva izvērtējuma gadījumā **jālemj par aizbildņa atlaišanu no pienākumu pildīšanas.**

Lai vecāku spēju un prasmju izvērtēšana būtu objektīva un atbilstoša bērna labākajām interesēm, bāriņtiesai primāri jāiegūst informācija par tiem apstākļiem, kas bijuši par pamatu ārvalsts kompetentās iestādes lēmumam par bērna šķiršanu no vecāku aprūpes.

Izprasot visu iespējamo informāciju no ārvalsts kompetentās iestādes, bāriņtiesai jāvērtē, vai tie iemesli un cēloņi, kas bijuši par pamatu lēmuma pieņemšanai par bērna šķiršanu no vecāku aprūpes, ir novērsti, vai vecāks ir sadarbojies ar attiecīgās ārvalsts sociālo dienestu un izpratis iemeslus, kāpēc ārvalsts kompetentā iestāde secinājusi, ka bērna labākajās interesēs nav palikt dzīvot bioloģiskajā ģimenē, vai laika periodā, kamēr bērns šķirts no vecākiem, vecāki īstenojuši saskarsmes tiesības ar bērnu u.c.. Bāriņtiesai, izvērtējot vecāku prasmes un spējas uzņemties sava bērna aprūpi Latvijā, savu lēmumu par iespējamo aizbildņa atlaišanu nepieciešams balstīt uz ārvalsts kompetentās iestādes atsūtītajiem dokumentiem, veicot detalizētu analīzi par to, kādas būtiskas pozitīvas izmaiņas šajā laika periodā, kamēr bērns šķirts no vecāku aprūpes, ir notikušas vecāku dzīvē, kā mainījusies vecāku izpratne par bērna labklājības un drošības vajadzību nodrošināšanu, bērna pilnvērtīgas aprūpes aspektiem, kādas ir vecāku objektīvās spējas šobrīd pilnvērtīgi īstenot aizgādības tiesības.